CELEX: 22007D0147
Language: ro
Date: 2007-10-26 00:00:00
Title: Decizia nr. 147/2007 a Comitetului mixt al SEE din 26 octombrie 2007 de modificare a Protocolului 23 la Acordul SEE privind cooperarea dintre autoritățile de supraveghere (articolul 58)

10.4.2008   
            
            
               RO
            
            
               Jurnalul Oficial al Uniunii Europene
            
            
               L 100/99
            
         
      DECIZIA NR. 147/2007 A COMITETULUI MIXT AL SEE
   
   din 26 octombrie 2007
   de modificare a Protocolului 23 la Acordul SEE privind cooperarea dintre autorităţile de supraveghere (articolul 58)
   COMITETUL MIXT AL SEE,
   având în vedere Acordul privind Spaţiul Economic European, astfel cum a fost modificat prin Protocolul de adaptare a Acordului privind Spaţiul Economic European, (denumit în continuare „acordul”), în special articolul 98,
   întrucât:
   
               (1)
            
            
               Protocolul 23 la acord a fost modificat prin Decizia nr. 178/2004 din 3 decembrie 2004 a Comitetului mixt al SEE (1).
            
         
               (2)
            
            
               Pentru a permite Autorităţii AELS de Supraveghere a şi statelor AELS să participe la discuţiile privind politicile în cadrul Reţelei Europene de Concurenţă care presupun schimbul de informaţii confidenţiale, în conformitate cu articolele 81 şi 82 din tratat, este necesară adoptarea unui cadru legal pentru a permite schimbul de informaţii confidenţiale care nu intră încă sub incidenţa acordului. În consecinţă, trebuie introdus un nou articol, 1A în cadrul protocolului 23 la acord,
            
         DECIDE:
   Articolul 1
   După articolul 1 din Protocolul 23 la acord se adaugă următorul articol:
   
      „Articolul 1A
      Având în vedere interesele unei interpretări omogene de către Autoritatea de Supraveghere a AELS şi de către Comisia CE a articolelor 53 şi 54 din acord şi a articolelor 81 şi 82 din tratat, Autoritatea de Supraveghere a AELS şi autorităţile competente ale statelor AELS pot participa în cadrul reuniunilor reţelei autorităţilor publice menţionate în considerentul 15 din Regulamentul (CE) nr. 1/2003 al Consiliului exclusiv pentru discutarea problemelor de politică generală. Autoritatea de Supraveghere a AELS, Comisia CE şi autorităţile competente ale statelor AELS, precum şi statele membre au competenţa de a pune la dispoziţie toate informaţiile necesare în cadrul acestor dezbateri privind asemenea probleme de politică generală din cadrul reţelei amintite. Informaţiile puse la dispoziţie în acest context nu sunt folosite în scopuri privind aplicarea legii. Această participare nu aduce atingere drepturilor de participare ale statelor AELS şi ale Autorităţii de Supraveghere a AELS acordate în temeiul acordului AELS.”
   
   Articolul 2
   Prezenta decizie intră în vigoare la 27 octombrie 2007, sub rezerva efectuării tuturor notificărilor prevăzute la articolul 103 alineatul (1) din acord către Comitetul mixt al SEE (2).
   Articolul 3
   Prezenta decizie se publică în Secţiunea SEE şi în Suplimentul SEE ale Jurnalului Oficial al Uniunii Europene.
   
      Adoptată la Bruxelles, 26 octombrie 2007.
      
         
            Pentru Comitetul mixt al SEE
         
         
            Preşedintele
         
         Stefán Haukur JÓHANNESSON
         
      
   
   
      (1)  JO L 133, 26.5.2005, p. 35.
   
      (2)  Nu au fost indicate cerinţe constituţionale.